คณะกรรมการตรวจสอบ ของบริษัท เอเชียซอฟท์ คอร์ปอเรชั่น จำกัด (มหาชน)
ประกอบด้วยกรรมการอิสระที่มีคุณสมบัติตามที่สำนักงานคณะกรรมการกำกับหลักทรัพย์และตลาดหลักทรัพย์กำหนด
จำนวน 3 ท่าน คือ นายเฉลิมพงษ์ จิตต์ขันติวงศ์ เป็นประธานกรรมการตรวจสอบ นางมลฤดี
สุขพันธรัชต์ และ นายธันวา เลาหศิริวงศ์ เป็นกรรมการตรวจสอบ

คณะกรรมการตรวจสอบ
ได้ปฏิบัติงานตามหน้าที่และความรับผิดชอบตามที่ได้รับมอบหมายจากคณะกรรมการบริษัท
และตามที่ได้กำหนดไว้ในกฎบัตรของคณะกรรมการตรวจสอบ
ซึ่งสอดคล้องกับแนวปฏิบัติที่ดีสำหรับคณะกรรมการตรวจสอบ และระเบียบ กฎเกณฑ์
ที่เกี่ยวข้องของตลาดหลักทรัพย์แห่งประเทศไทย

ในรอบปี 2554 ที่ผ่านมา คณะกรรมการตรวจสอบได้มีการประชุมรวมทั้งสิ้น 6 ครั้ง
โดยประชุมร่วมกับฝ่ายบริหาร ฝ่ายบัญชีและการเงิน
ที่ปรึกษาภายนอกที่ให้บริการในการปฏิบัติงานตรวจสอบภายใน (Outsourcing Internal
Audit) และผู้สอบบัญชีภายนอก เป็นประจำทุกไตรมาส ตามวาระที่เกี่ยวข้อง
โดยสรุปผลการปฏิบัติงานที่สำคัญได้ ดังนี้

1. สอบทานให้บริษัทมีรายงานทางการเงินอย่างถูกต้องและเพียงพอ

พิจารณาสอบทานงบการเงินรายไตรมาสและงบการเงินประจำปีของบริษัท ร่วมกับผู้สอบบัญชีภายนอก
ฝ่ายจัดการ โดยได้สอบถาม รับฟังคำชี้แจง รวมทั้งให้คำแนะนำและข้อคิดเห็นในประเด็นต่างๆ
ที่เกี่ยวข้องกับรายงานทางการเงินของบริษัท ทั้งนี้
คณะกรรมการตรวจสอบได้มีการประชุมร่วมกับผู้สอบบัญชีภายนอก โดยไม่มีฝ่ายจัดการของบริษัทฯ 3
ครั้ง เพื่อเปิดโอกาสให้ผู้สอบบัญชีภายนอกนำเสนอข้อมูลปัญหาและข้อเสนอแนะต่างๆ

คณะกรรมการตรวจสอบมีความเห็นว่า การจัดทำรายงานทางการเงินของบริษัทและบริษัทย่อย
มีความถูกต้องตามที่ควรในสาระสำคัญ เป็นไปตามมาตรฐานการบัญชีที่รับรองทั่วไป
และมีการเปิดเผยข้อมูลอย่างเพียงพอ

2.
สอบทานให้บริษัทมีระบบการควบคุมภายในและระบบการตรวจสอบภายในที่เหมาะสมและมีประสิทธิผล
ตลอดจนพิจารณาความเป็นอิสระของหน่วยงานตรวจสอบภายใน

พิจารณาสอบทานระบบการควบคุมภายใน ให้ความเห็นชอบแผนการตรวจสอบ
รับทราบผลการตรวจสอบภายใน รวมทั้งประเมินความเพียงพอของระบบควบคุมภายในของบริษัท
ร่วมกับที่ปรึกษาภายนอกที่ให้บริการในการปฏิบัติงานตรวจสอบภายใน (Outsourcing Internal
Audit)

คณะกรรมการตรวจสอบมีความเห็นว่า
บริษัทมีระบบการควบคุมภายในและการตรวจสอบภายในที่เหมาะสมเพียงพอ

3. สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย
สำนักงานคณะกรรมการกำกับหลักทรัพย์และตลาดหลักทรัพย์
และกฎหมายที่เกี่ยวข้องกับธุรกิจของบริษัท

คณะกรรมการตรวจสอบมีความเห็นว่า
บริษัทได้มีการปฏิบัติตามกฎหมายและข้อกำหนดที่เกี่ยวข้องกับธุรกิจของบริษัท

4. พิจารณา คัดเลือก เสนอแต่งตั้งผู้สอบบัญชี และค่าสอบบัญชีของบริษัทและบริษัทย่อย

โดยเสนอแนะคณะกรรมการบริษัท เห็นควรนำเสนอต่อที่ประชุมผู้ถือหุ้นเพื่อพิจารณาแต่งตั้ง บริษัท
สำนักงานเอินส์ท แอนด์ ยัง จำกัด เป็นผู้สอบบัญชีของบริษัทและบริษัทย่อยในประเทศไทย ประจำปี
2555 เนื่องจากมีความเป็นอิสระ
และมีคุณสมบัติครบถ้วนตามที่สำนักงานคณะกรรมการกำกับหลักทรัพย์และตลาดหลักทรัพย์กำหนด
และได้เสนอ Ernst & Young LLP เป็นผู้สอบบัญชีของบริษัทย่อยในประเทศสิงคโปร์ ประจำปี
2555 และเสนอ Ernst & Young เป็นผู้สอบบัญชีของบริษัทย่อยในประเทศมาเลเซีย ประจำปี
2555 และเสนอ Ernst & Young เป็นผู้สอบบัญชีของบริษัทย่อยในประเทศอินโดนีเซีย
เนื่องจากพิจารณาแล้วเห็นว่าเป็นผู้มีความรู้ ความสามารถ และมีความเชี่ยวชาญในธุรกิจของบริษัทฯ
และบริษัทย่อย

5.
พิจารณารายการที่เกี่ยวโยงกันและรายการที่มีความขัดแย้งทางผลประโยชน์ให้เป็นไปตามกฎหมาย
และข้อกำหนดที่เกี่ยวข้อง

พิจารณาสอบทานกระบวนการ วิธีปฏิบัติ ระเบียบ ข้อบังคับของบริษัท
เพื่อให้การอนุมัติรายการและการเปิดเผยเป็นไปตามข้อกำหนด
หรือประกาศของตลาดหลักทรัพย์แห่งประเทศไทย
หรือสำนักงานคณะกรรมการกำกับหลักทรัพย์และตลาดหลักทรัพย์อย่างถูกต้อง ครบถ้วน

คณะกรรมการตรวจสอบได้พิจารณาแล้วเห็นว่า รายการดังกล่าว มีความสมเหตุสมผล
เป็นประโยชน์สูงสุดต่อบริษัท และมีการเปิดเผยข้อมูลอย่างครบถ้วน

6. การประเมินตนเอง

คณะกรรมการตรวจสอบได้ประเมินผลการปฏิบัติงานของตนเอง (Self-Assessment) ทั้งคณะ
เพื่อเป็นแนวทางในการพิจารณาการปฏิบัติหน้าที่ของคณะกรรมการตรวจสอบตามขอบเขตความรับผิดชอบอย่างครบถ้วนแล้วหรือไม่
ซึ่งผลการประเมินดังกล่าว
คณะกรรมการตรวจสอบได้ปฏิบัติหน้าที่ส่วนใหญ่ครบถ้วนตามขอบเขตความรับผิดชอบแล้ว

7. อื่น ๆ

7.1 สอบทานข้อมูลที่เปิดเผยไปยังตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์ ในรายงานประจำปี 2554 (แบบ
56-2) และในแบบแสดงรายการข้อมูลประจำปี สิ้นสุดวันที่ 31 ธันวาคม 2554 ของบริษัท (แบบ
56-1)

7.2
รายงานสรุปผลการดำเนินงานของคณะกรรมการตรวจสอบให้ที่ประชุมคณะกรรมการบริษัททราบอย่างต่อเนื่องทุกครั้ง

7.3 พิจารณาทบทวนกฎบัตรของคณะกรรมการตรวจสอบ เพื่อให้มั่นใจว่ามีความทันสมัย
และเหมาะสมกับสภาพแวดล้อมขององค์กร

7.4 จำนวนการประชุมและการเข้าร่วมประชุมของคณะกรรมการตรวจสอบ

  --------------------------------- -------------------------------------
  รายชื่อคณะกรรมการตรวจสอบ            การเข้าร่วมประชุม/การประชุมทั้งหมด (ครั้ง)

                                    ปี 2554

  1. นายเฉลิมพงษ์ จิตต์ขันติวงศ์           6/6

  2. นางมลฤดี สุขพันธรัชต์               6/6

  3. นายธันวา เลาหศิริวงศ์              5/6*
  --------------------------------- -------------------------------------

* นายธันวา เลาหศิริวงศ์ เป็นกรรมการตรวจสอบแทนนางธันยพร มั่นมี ที่ได้ลาออกไป
โดยมีผลตั้งแต่วันที่ 1 มีนาคม 2554 เป็นต้นไป จึงทำให้ไม่ได้เข้าประชุมในครั้งแรก

ในนามคณะกรรมการตรวจสอบ

(นายเฉลิมพงษ์ จิตต์ขันติวงศ์)

ประธานคณะกรรมการตรวจสอบ